FI Euroopan unionin virallinen lehti C 96/38

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2018/C 96/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”BAYRISCH BLOCKMALZ” / ”BAYRISCHER BLOCKMALZ” / ”ECHT BAYRISCH BLOCKMALZ” / ”AECHT BAYRISCHER BLOCKMALZ”

EU-nro: DE-PGI-0005-01354 – 22.7.2015

SAN ( ) SMM ( X )

1. Nimi tai nimet

”Bayrisch Blockmalz” / ”Bayrischer Blockmalz” / ”Echt Bayrisch Blockmalz” / ”Aecht Bayrischer Blockmalz”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

(Jäljempänä on aina käytetty muotoa ”Bayrisch Blockmalz” kaikista hakemuksen kohteena olevan nimen vaihtoehdoista)

Bayrisch Blockmalz on kova makeinen, jonka maun mallasmainen luonne johtuu mallasuutteesta. Tummanruskea makeinen painaa 3–9 grammaa; sen epäsäännöllinen muoto vaihtelee valmistustavasta riippuen ja on lähinnä suorakulmainen tai kuutiomainen, mutta voi olla myös pyöreähkö. Bayrisch Blockmalz -makeisen eri sokeri- ja siirappilajeista koostuva massa sisältää lisäksi vähintään 5 prosenttia mallasuutetta tai 4 prosenttia kuivattua mallasuutetta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Valmistusaineet ovat sokeri, karamellisoitu sokerisiirappi, mallasuute ja/tai kuivattu mallasuute.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki valmistusvaiheet kuumentamisesta (eli ainesosien sekoittamisesta puolivalmiiksi tuotteeksi) puolivalmiin tuotemassan mekaaniseen jakamiseen nimen kuvaamaksi tuotteeksi eli nautittaviksi valmiiksi makeisiksi tapahtuvat yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Baijerin osavaltio Saksassa.

5. Yhteys maantieteelliseen alueeseen

Maantieteellisen alueen erityisyys

Vuonna 1899 muuan apteekkari perusti Nürnbergiin rohdoskaupan, joka laajeni muutamassa vuodessa tukkuliikkeeksi. Myöhemmin lääketieteen asiantuntijaksi nimitetty apteekkari kehitteli tuotteen. Sarja vanhoja, vuosilta 1939–1952 peräisin olevia etikettejä sekä aina vuoteen 1932 saakka ulottuvia hinnastoja ja tarjouksia kertoo kyseisen tuotteen historiasta ja perinteisestä luonteesta Baijerissa. Vielä nykyäänkin merkittävimmät Blockmalz-makeisten tuottajat ovat sijoittautuneet Baijeriin, ja he hyödyntävät Bayrisch Blockmalz -makeisten tuotannossa paikallista pitkää perinnettä ja osaamista.

Tuotteen erityisyys

Tuotteen arvostuksesta todistaa se, että luonnollisuutensa ja yksinkertaisuutensa perusteella sille myönnettiin Saksan homeopatialääkäreiden keskusseuran laatusinetti, jota ei tosin enää käytetä menekinedistämiseen. Merkittävä osuus Bayrisch Blockmalz -makeisista myydään edelleen apteekeissa ja luontaistuotekaupoissa. Tuote on myös erittäin pidetty valmistusaineista johtuvan makean mallasmaisen makunsa vuoksi. Bayrisch Blockmalz -makeinen on erittäin tunnettu, ja kuluttajat arvostavat sitä suuresti.

Syy-yhteys

Tuotteen arvostus perustuu myös sen alkuperään. Vuonna 1899 Baijerissa alkaneen ja siitä lähtien keskeytyksettä jatkuneen valmistuksen myötä on kehittynyt perinne, joka on tuonut tuotteelle sen alkuperään perustuvaa arvostusta. Tämä alkuperään yhteydessä oleva erityinen maine ilmenee myös siinä, että tuotteen merkittävin valmistaja tuo selkeästi esiin tuotteen baijerilaisen alkuperän loppukuluttajille tarkoitetuissa pakkauksissa käyttämällä niissä sinivalkoisia vinoneliöitä ja tyyliteltyä siluettikuvaa vuoristomaisemasta, mikä osaltaan korostaa tuotteen maantieteelliseen alueeseen liittyvää arvostusta. Sama alkuperään yhteydessä oleva maine käy ilmi myös siitä, että makeisen nimi mainitaan yhtenä merkittävimmistä baijerilaisten tuotteiden maantieteellisistä nimityksistä Baijerin tyypillisiä elintarvikkeita esittelevällä internetsivustolla (www.food-from-bavaria.de). Niin ikään Münchenin matkailusivustolla mainitaan www.munich-greeter.de, että Bayrisch Blockmalz on todella tyypillinen baijerilainen makeinen, jollaisia kaikki müncheniläislapset ovat tottuneet saamaan isoäideiltään tai isomummoiltaan.

Tuotteen yhteydestä Baijerin osavaltioon todistaa myös Baijerin kauppa- ja teollisuuskamarin vuonna 2009 tekemä kysely, jossa useimmat siihen osallistuneet yritykset ilmoittivat tuntevansa kyseisen suojatulla nimellä varustetun tuotteen ja sen tuotantoalueen välisen erityisen yhteyden.

Tuotteen sidos Baijeriin ilmenee myös siinä, että osavaltion pääkaupungille Münchenille myönnettiin vuonna 2013 lupa myydä Oktoberfest-olutjuhlan yhteydessä Hackerbräu-Festhallen juhlateltassa Bayrisch Blockmalz -makeisia yhdessä pienoissanakirjojen kanssa. Se, että osavaltion pääkaupunki ja juhlateltan pitäjä sallivat tällaisen myynnin, osoittaa, että kyseinen makeinen on yhtä lailla syvälle juurtunut osa baijerilaista perinnettä kuin itse Oktoberfest.

Tuotteen maineesta kertoo myös se, että Bayrisch Blockmalz -makeispakkaukset ovat löytäneet tiensä myös museoiden näyttelyihin. Esimerkiksi Domäne Dahlem -säätiön luettelossa esiintyy alkuperäinen Echt Holberger’s Bayrischer Blockmalz-Zucker -makeisrasia, joka luettelon tietojen mukaan on peräisin 1950-luvun Münchenistä; siinä tuote on yhdistetty tyypilliseen baijerilaiseen lumipeitteiseen kylämaisemaan.

Tuotteen maineen yhteydestä sen maantieteelliseen alkuperään todistaa myös se, että Bayrisch Blockmalz mainitaan vuonna 2008 ilmestyneessä saksan kielen oppikirjassa ”em – neu – Deutsch als Fremdsprache – Niveaustufe B1+” yhtenä Saksan merkittävimmistä alueellisista erikoistuotteista. Tuotteen maineen ja Baijerin välisen yhteyden vahvistaa myös se, että eräs berliiniläinen filmitoimisto vastaa elokuvahankkeesta, jossa kuvataan lapsia näiden maistellessa ”eksoottisia” elintarvikkeita. Yhdessä jaksossa berliiniläislapset tutustuvat Baijerin erikoisuuksiin. Toimisto on tietoisesti valinnut ruokalajeja, jotka edustavat parhaiten Baijerin gastronomiaa niin paikallisväestön kuin muidenkin saksalaisten silmissä. Mukana olevat ruokalajit vaihtelevat Obazda auf Brot -juustoleivästä jälkiruokana tarjottaviin Bayrisch Blockmalz -makeisiin. Tämä kertoo, millaista arvostusta Bayrisch Blockmalz nauttii, sillä tuotteen mukanaolo elokuvassa tyypillisenä baijerilaistuotteena on perusteltua yksinomaan sen maineen ja tunnettuuden perusteella. Samalla se osoittaa, että tuotteen maine perustuu sen alkuperään, koska tuotteen valitseminen edustamaan Baijerin ruokakulttuuria on mahdollista ainoastaan tällaisen maineen ja alkuperän välisen yhteyden perusteella.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://register.dpma.de/DPMAregister/blattdownload/marken/2018/6/Teil-7/20180209

(1) EUVL L 343, 14.12.2012, s. 1.